ועדת הכספים, כנסת 17, פרוטוקול מספר 421, 2007-06-05 10:00

סטס מיסז'ניקוב: בוקר טוב, אני פותח את ישיבת ועדת הכספים.

סטס מיסז'ניקוב: על סדר היום צו תעריף המכס והפטורים ומס קנייה על טובין (תיקון מס' 12), התשס"ז-2007, (העברת היטל ביטחה הקיים למכס)

בועז סופר: היטל ביטחה הינו מס שמוטל באופן זמני משיקולים שונים, בדרך כלל הגנה על הייצור המקומי.

בועז סופר: מטבעו הוא זמני, הוא לא נועד תחליף למכס.

בועז סופר: מכס מוטל כשאנחנו כמדינה חושבים שאנחנו רוצים להגן על תעשייה זו או אחרת, וכרגע אני לא מתייחס למה מקור הייבוא, למרות שיש כמובן הפרדה בין ארצות-הברית, השוק, וארצות שלישיות.

בועז סופר: תפקידו של המכס באופן העקרוני, או תפקידו העיקרי, זה הגנה על הייצור המקומי.

מגלי והבה: אבל, לא רק.

בועז סופר: לא רק, לפעמים הוא משמש גם בהיבט פיסקאלי.

בועז סופר: כל ההכנסות ממכס בשנה הן 1.8 מיליארד - זה הכול.

שלי יחימוביץ': בכלל?

בועז סופר: בכלל.

אלחנן גלזנר: אתה יודע כמה קצבאות זקנים אפשר להגדיל בזה?

שלי יחימוביץ': אז למה לא להטיל יותר מכסים באמת?

בועז סופר: ואם זה היה 5 מיליארד או 100, זה מה שמשנה?

בועז סופר: אולי אני אבחן את השווקים הפרטניים.

בועז סופר: 1.8 מיליארד שקל נועד לבוא ולומר הגם שהמכס אכן משמש להגנה על הייצור המקומי בהיבט הפיסקאלי, או מי שירצה לטעון שזה בהיבט הפיסקאלי, לא זו מטרתו.

בועז סופר: ולראייה - זה בסך הכול 1.8 מיליארד.

בועז סופר: אני לא מזלזל באף גרוש, אבל זו הכוונה, ובוודאי שעצם הגבייה לא משליכה שום דבר לא לגבי אם צריכים להעלות או לא צריכים להעלות.

בועז סופר: אנחנו מבקשים מוועדת הכספים לאשר את הדבר הבא.

בועז סופר: היטל הביטחה הוא למעשה נקוב, או מוטל על שמנים וכוספאות.

בועז סופר: אנחנו מבקשים להמיר את זה בתיאום עם משרד התמ"ת למכס.

בועז סופר: למה?

בועז סופר: אנחנו לא משנים אפילו שבריר של אחוז, זה בדיוק אותו הדבר.

בועז סופר: אבל זה העברה שהיא למעשה לכאורה טכנית, כי במקום היטל הביטחה אנחנו קוראים לזה מכס.

שלי יחימוביץ': מה זה נותן לכם?

בועז סופר: זה נותן לנו שני דברים.

בועז סופר: ראשית, בהיבט של השקיפות.

בועז סופר: אנחנו סבורים שהיטל ביטחה מתום שנה,

בועז סופר: שנתיים,שלוש, לא משנה, מיצה את תפקידו.

בועז סופר: אי אפשר להאריך כל הזמן היטלים שמטבעם הם זמניים.

בועז סופר: אפשר לתקוף או לכאן או לכאן אם מכס, אבל זה מכס.

בועז סופר: כשאנחנו שמים את זה כמס קבוע, מבחינתנו זה שקוף, גלוי, ואפשר להוריד או להעלות - לא משנה, אבל זה מכס.

שלי יחימוביץ': אולי זה שלב בדרך להורדה מוחלטת?

יצחק וקנין: ניסו להוריד אותו כמה פעמים.

שלי יחימוביץ': האם זה יקל עליכם להוריד?

בועז סופר: ההליך של ההורדה הוא זהה.

בועז סופר: צר לי, אין טריקים.

בועז סופר: תהליך ההורדה הוא זהה, במקרה זה שר, ובמקום שר התמ"ת שר האוצר.

בועז סופר: אבל מבחינת הממשלה, אין פה שום שינוי.

בועז סופר: להיפך, אנחנו מנסים לקבע את זה.

שגית אפיק: היטל הביטחה הוא לארבע שנים, צריך להאריך אותו כל פעם.

בועז סופר: יש טענות לא מבוטלות מצד מדינות שונות בעולם, ואם תרצו דבי ממשרד התמ"ת תרחיב, על שימוש יתר בכלים שהם זמניים.

בועז סופר: מכס מותר להטיל, יש הסכמים בין-לאומיים מותר להטיל מכס אם יש תעשייה מקומית שאנחנו חושבים שצריך להגן עליה - אין בעיה עם זה.

בועז סופר: אבל, בואו נעשה את זה בדרך הראשית.

בועז סופר: אם יש משהו זמני אז יש להשתמש בו באופן זמני.

בועז סופר: אם חושבים שראוי להמשיך ולהגן אז אין בעיה - מכס.

בועז סופר: לכן, אנחנו מבקשים את אישור הוועדה לאקט שהוא בעצם טכני, אבל הוא לכאורה מהותי, כי המכס היום הוא 0, ואני מבקש ממך להטיל מכס של 4% או 7% בהתאם לעניין.

בועז סופר: בפועל, אף יבואן, או אף יצרן מקומי, לא ירגיש בהבדל.

ניסן סלומינסקי: אז למה מלכתחילה לא עשיתם את זה כך?

ניסן סלומינסקי: אתם הרי הרבה יותר חכמים.

בועז סופר: קיימים מספר אמצעים להגנה על הייצור המקומי, ומכס הוא אחד מהם.

בועז סופר: קיימים גם אמצעי סעד שהם זמניים.

בועז סופר: יש היטל ביטחה, יש היטל משווה והיטל היצף, כאשר כל אחד משמש למטרות שונות.

בועז סופר: כולם זמניים, בכולם אתה אומר: אני לא רוצה לייצר החלטה גורפת עכשיו, אלא לבוא ולפתור בעיה נקודתית, זמנית.

בועז סופר: אפשר להשתמש גם במכס ולהפוך את המכס כהוראת שעה, ונעשה לחצי שנה, לשנתיים, או לארבע שנים.

ניסן סלומינסקי: אז למה בהתחלה חשבתם שצריך זמני על השמן, ועכשיו פתאום זה לקבוע?

ניסן סלומינסקי: מה קרה פתאום?

בועז סופר: לא קרה פתאום כלום.

בועז סופר: במקרה הזה זה העברת סמכות ממשרד התמ"ת למשרד האוצר, אבל זה טכני.

בועז סופר: כאשר משרד התמ"ת החליט להטיל על היטל הביטחה הוא עשה את זה משיקולים של הגנה על התעשייה המקומית.

בועז סופר: הצו הזה הגיע מידי שנה בשנה.

אמנון כהן: האם התמ"ת מסכים?

דבי מילשטיין: כן.

בועז סופר: הצו הזה הגיע כמובן על-פי חוק, לאישור ועדת הכספים מידי שנה בשנה.

בועז סופר: עכשיו אנחנו בעצם אומרים: תראו, הסתיימה התקופה הזמנית.

בועז סופר: החליט משרד התמ"ת, וביקשה התעשייה לצורך העניין, ואנחנו מבחינתנו נענינו לבקשה לקבע את ההגנה.

בועז סופר: אין לנו בעיה עם זה, אנחנו חייבים עם זה בשלום.

בועז סופר: אנחנו מבקשים לקבע את ההגנה.

בועז סופר: תבינו שאם תשאירו את המצב זמני, אז זה רע יותר מבחינת התעשייה המקומית, כי זה אומר שזה בעצם מתבטל מידי תקופה.

שלי יחימוביץ': האם יש כאן נציגים של תעשיית השמן?

בועז סופר: שלי, לפעמים ברווז הוא רק ברווז.

בועז סופר: אין בו - - -

שלי יחימוביץ': אחרי שנה וחודש כאן קשה לי להשלים עם זה.

יצחק וקנין: הצו הספציפי הזה בא כל שנה לוועדת הכספים, וכל שנה היה לנו ויכוח פה עם התמ"ת דווקא האם להאריך את הצו או לא, כיוון שהיתה טענה שזה בעצם פוגע בהסכמי סחר שיש לנו עם מדינות אחרות.

יצחק וקנין: מצד שני, הדבר הזה גרם לכך שהמפעלים שלנו שמייצרים פה שמן לא יוכלו להתמודד במצב הזה מול ייבוא השמן.

יצחק וקנין: הברירה שהיתה פה היא פיטורי עובדים, והגיעו לפה ועדי עובדים כמה פעמים, והנושא הזה עלה לא פעם אחת.

יצחק וקנין: בסופו של דבר, אנחנו למרות הכול אישרנו צו שמטיל מכס לגבי ייבוא השמנים.

יצחק וקנין: התמ"ת הוביל דווקא לכיוון ההפוך שלא יהיה היטל, אם זכרוני אינו מטעה אותי בכל המקרים.

שלי יחימוביץ': מי היה שר התמ"ת אז?

קריאה: אהוד אולמרט.

יצחק וקנין: אבל, גם לפניו.

יצחק וקנין: גם דליה איציק שהיתה שר התמ"ת, וגם רן כהן, ככה שאני ותיק פה.

יצחק וקנין: כולם ניסו לבטל, ואנחנו כל הזמן עמדנו עם רגליים על הקרקע ואמרנו: בשום פנים ואופן, ושזה ייפגע בתעשייה המקומית.

יצחק וקנין: אני חושב שמה שעושה בועז הוא דבר טוב, מכיוון שאני לא אביא את זה כל שנה לפה, זה הולך ארבע שנים.

יצחק וקנין: דרך אגב, בנושא בחינת ייבוא השמן גם הקימו ועדה שבחנה את הנושא הזה מבחינת ההפרשים בעלויות.

יצחק וקנין: זה לא סתם נקבע.

יצחק וקנין: לפני כן, אם אני לא טועה ההיטל היה 6.5%.

יצחק וקנין: זה הוקטן ל-4% לפי מיטב זכרוני.

יצחק וקנין: לכן, אני חושב שצריך לאשר את מה שבועז הביא לפה היום, ולא לתת לזה כל מספר חודשים - - -

יצחק וקנין: חבר הכנסת וקנין שיכנע אותי שיש טעם במהלך הזה.

חזקיה ישראל: אנחנו תומכים בצו הזה, אנחנו חושבים שהשינוי הוא מחויב המציאות אחרי שהרבה שנים כל פעם היו צריכים לבוא.

חזקיה ישראל: התברר שיש צורך בנושא הזה.

חזקיה ישראל: זה נושא חשוב וראוי, ואנחנו בעד לאשר את זה.

דבי מילשטיין: הוויתור של משרד התמ"ת נובע משני שיקולים משפטיים.

דבי מילשטיין: ראשית, שיקול פנימי, כי חוק היטלי סחר הגנה על תוצרת הארץ אמור להיות משהו זמני, ואנחנו מדברים כאן על מצב מ-96.

דבי מילשטיין: לכן, זה צריך להשתנות.

דבי מילשטיין: שנית, מבחינה בין-לאומית, אנחנו תחת הביקורת של ארגון הסחר העולמי, ועלה בבחינה האחרונה של מדינת ישראל, שבעצם ההיטל הזה הוא בניגוד למחויבות של ישראל, והוא צריך באמת להפוך למכס.

דבי מילשטיין: הוא לא ייפגע בהסכמים הבילטראליים שיש לנו עם ארצות-הברית, הקהילה האירופית וכו', כי הם ייהנו מהרמה שמגיעה להם על-פי ההסכמים.

סמדר אלחנני: בועז, אני חושבת שלא הובהר פה בניסוח שאתה מבטל לחלוטין את היטל הביטחה - שלא יהיה יותר היטל ביטחה.

סמדר אלחנני: אני זוכרת שהיו עוד היטלי ביטחה, לא רק על השמן והכוספה.

סמדר אלחנני: אני מדברת על המלט?

יצחק וקנין: מלט זה נושא אחר לגמרי.

בועז סופר: מלט זה היצף.

בועז סופר: היטלי ביטחה למיטב ידיעתי אין היום.

סמדר אלחנני: אני חושבת שאתם צריכים להבהיר את זה שאין יותר היטלי ביטחה.

בועז סופר: אני מבהיר לפרוטוקול רשמית.

בועז סופר: כיום אין היטלי ביטחה.

דבי מילשטיין: על-פי סעיף 2(א)(3), כי יש שורה של סוגים של היטלי ביטחה.

סמדר אלחנני: האם בפועל יש עוד היטלי ביטחה?

דבי מילשטיין: יכול להיות שעל סיגריות?

בועז סופר: אין.

דבי מילשטיין: אבל, אני שוב אומרת שזו הגנה על ייצור מקומי.

דבי מילשטיין: יש היטלים שנובעים מהסכמי העדפה וזה משהו אחר.

סמדר אלחנני: ייצור השמן בארץ הוא הרי פונקציה של משק החלב.

סמדר אלחנני: הפרות צריכות כוספה טרייה, וזה מה שנשאר מייצור השמן - זה המודל.

סמדר אלחנני: ברגע שאין יותר כוספה אז אין טעם בייצור שמן בארץ.

סמדר אלחנני: אני שואלת, האם זה גמיש מספיק בהתחשב במשק החלב?

יעקב לסקוב: אני בעד, כי התעשייה הזאת כתעשייה לא עובדת ליום שלם, ולשגע את התעשייה הזאת כל שנתיים - - -

סטס מיסז'ניקוב: מי בעד אישור צו תעריף המכס והפטורים ומס קנייה על טובין (תיקון מס' 12), התשס"ז-2007 (העברת היטל ביטחה הקיים למכס), ירים את ידו?

סטס מיסז'ניקוב: מי נגד?

סטס מיסז'ניקוב: מי נמנע?

סטס מיסז'ניקוב: ה צ ב ע ה צו תעריף המכס והפטורים ומס קנייה על טובין (תיקון מס' 12), התשס"ז-2007 (העברת היטל ביטחה הקיים למכס), אושר.

סטס מיסז'ניקוב: הצו אושר, תודה רבה.

סטס מיסז'ניקוב: צו תעריף המכס והפטורים ומס קנייה על טובין (תיקון מס' 13), התשס"ז-2007 – בירה.

סטס מיסז'ניקוב: הצו השני הוא צו תעריף המכס והפטורים ומס קנייה על טובין (תיקון מס' 13), התשס"ז-2007 - בירה.

בועז סופר: גברת יחימוביץ, לא שכחתי בתיקון מס' 12 את כנות כוונותיי, ואני מקווה שאכן תשתכנעי שגם זו המטרה פה.

שלי יחימוביץ': אני רוצה שיובהר למעלה מכל ספק שאני תמיד מאמינה בכנות כוונותיך, אני פשוט חושבת שלפעמים כוונותיך לא עולות בקנה אחד עם הכוונות שלי.

בועז סופר: זה משהו אחר.

בועז סופר: עניינו של תיקון מס' 13 הוא בתיקון שיטת המיסוי על בירה.

בועז סופר: יש כמובן בירה מייצור מקומי, ויש בירה שהיא מיובאת.

בועז סופר: לפני כשנה או למעלה משנה, פנה אלינו יבואן וביקש להעביר את הייצור לישראל.

בועז סופר: במהלך הבדיקה גילינו שלמעשה הההגנה על בירה מייצור מקומי היתה נמוכה מידיי.

בועז סופר: איך זה קרה?

בועז סופר: יש שני מרכיבים במס הקנייה.

בועז סופר: הראשון זה תמ"א (תוספת מכסת אחוזים), והשני זה מס הקנייה עצמו.

בועז סופר: תמ"א נועדה בצורה מאוד פשטנית להשוות בין בסיס המס בייבוא, לבסיס המס בייצור המקומי.

בועז סופר: התוספת הזאת נועדה לבוא ולומר פחות או יותר מהו הרווח הסיטונאי, כדי שלא יהיה מצב של אפליה בבסיס בין הייצור המקומי לייבוא.

בועז סופר: אנחנו על-פי הסכמי סחר שיש לנו מול כל העולם, מחויבים לא להפלות בעניין הזה.

בועז סופר: אם אנחנו רוצים אנחנו יכולים להטיל מכס.

בועז סופר: אבל, במס הקנייה לא להפלות.

בועז סופר: התגלה שלמעשה ההגנה - אותה תוספת מכסת אחוזים מאותו חישוב שאנחנו עושים על המרווח הסיטונאי, נמוכה מידיי.

בועז סופר: התוצאה היא שלמעשה בייבוא שולמו מסים בחסר כך נקרא לזה.

בועז סופר: בחנו כל מיני שיטות, ובסוף בחרנו לטעמי את השיטה הפשוטה ביותר ואני מייד אציג אותה.

בועז סופר: אני רק רוצה להגיד שטרם ערכנו את השינוי, ערכנו שימוע להתאחדות התעשיינים ואיגוד לשכות המסחר, מבחינתו הגופים הציבוריים שמייצגים הן את התעשיינים מחד, ואת היבואנים מאידך.

בועז סופר: הצענו להטיל מס קצוב בגובה X שקלים, וה-X שקלים הוא 1.85.

בועז סופר: אבל, כשהצגנו להם זה היה X שקלים.

בועז סופר: למה אני אומר X שקלים?

בועז סופר: כי מבחינתנו הכנסות המדינה אמורות להיות ניטראליות, לא בזה יש לנו עניין.

בועז סופר: אנחנו אמרנו שאנחנו רק רוצים לייצר שיטה שתהיה אחידה, פשוטה, ולא תפלה, לא את הייבוא לעומת הייצור המקומי, ולא להיפך.

בועז סופר: בוודאי ובוודאי שלא תפלה את הייצור המקומי כי זה מה שקרה עד היום.

בועז סופר: מה שאנחנו מציעים זה במקום שיטה שהיא קצת מורכבת שלוקחת תמ"א בייבוא, ולא לוקחת תמ"א בייצור המקומי כי כמובן לשם אנחנו משווים, אנחנו מציעים פשוט לגבות 1.85 שקלים לליטר משקה אחיד, ללא קשר לדיווחי היבואנים או דיווחי הייצור המקומי.

בועז סופר: להפתעתנו או לא להפתעתנו, נשמעה אחידות דעים מצד כל הגורמים.

בועז סופר: ה-1.85 שקלים זה תרגום ההכנסות הנוכחיות.

בועז סופר: לקחנו את ההכנסות וחלקנו במספר הליטרים, ויצא 1.85.

בועז סופר: אין לי פה גרוש תוספת, זה לא היה העניין, אני אומר את זה שוב ושוב.

בועז סופר: המהלך הוא לא מהלך פיסקאלי לא מיניי ולא מקצתיי.

בועז סופר: הוא רק נועד לשנות את השיטה, להסדיר אותה, ולא להפלות לרעה את הייצור המקומי.

ניסן סלומינסקי: האם הבירה תעלה אותו הדבר?

בועז סופר: המס יהיה אותו דבר.

בועז סופר: אם יש בירה יקרה אז היא עולה יותר.

בועז סופר: קשה לי להעריך מה יהיו ההשפעות על המחיר לצרכן.

בועז סופר: בהחלט יכול להיות שינוי קצת למעלה, קצת למטה.

חזקיה ישראל: אנחנו תומכים במהלך, זה נעשה בעצה אחת איתנו.

סטס מיסז'ניקוב: מי בעד אישור צו תעריף המכס והפטורים ומס קנייה על טובין (תיקון מס' 13), התשס"ז-2007 – בירה?

סטס מיסז'ניקוב: מי נגד?

סטס מיסז'ניקוב: מי נמנע?

סטס מיסז'ניקוב: ה צ ב ע ה צו תעריף המכס והפטורים ומס קנייה על טובין (תיקון מס' 13), התשס"ז-2007 – בירה, אושר.

סטס מיסז'ניקוב: הצו אושר, תודה רבה.